
הצעת חוק חובת פרסום אזהרה בדבר סכנת קרינה של טלפון נייד.


היו"ר אברהם פורז:

	רבותי, אנחנו חוזרים להצעת החוק של חבר הכנסת אופיר פינס-פז בנושא קרינה שנדונה אתמול. הסיכום ביני ובין חבר הכנסת פינס-פז היה שנעשה תיקון לחוק הגנת הצרכן, שייקרא "פירסום מידע בדבר קרינה ממכשירים פולטי קרינה". "השר, באישור ועדת הכלכלה, יקבע דרכים למתן מידע הקשור לקרינה הנפלטת ממכשירים פולטי קרינה שיקבע, לרבות מידע בדבר רמת הקרינה המותרת ומידע נוסף כפי שיקבע, וכן דרכים למתן המידע, בין בדרך של סימון על גבי המכשיר פולט הקרינה ובין במצורף אליו: בתקנות לפי סעיף קטן זה יכול שייקבעו הוראות שונות לגבי סוגים שונים של מכשירים פולטי קרינה." אנחנו גם רוצים לחייב את השר להביא את התקנות האלה תוך שלושה חודשים.

אתי בנדלר:

	תקנות רק לעניין מכשירי טלפון נייד.

אופיר פינס-פז:

	לפחות.

אתי בנדלר:

	בנושא הזה מוצע להגביל את השר להביא את התקנות תוך שלושה חודשים.

היו"ר אברהם פורז:

	אני חושב שבעיית הקרינה היא בעיה לא רק של המכשיר הסלולרי, כי אם יש לך טלפון אלחוטי רגיל גם הוא פולט קרינה. אנחנו לא רוצים ליצור איזו פאניקה ציבורית מיותרת, שכל מי שמחזיק טלפון סלולרי ביד יחשוב שהוא מחזיק חומר מסרטן. מאחר שגם האינפורמציה לא ברורה, אנחנו משאירים את זה לתקנות שיתקין השר. זה יאפשר לשר לעשות בחינה מאוד מדוקדקת של הבעיה ולקבוע את היקף הפירסום, הכל בפיקוח שלנו. צריך להבין שאנחנו מדברים על חוק שעובר לקריאה ראשונה, כך שאחרי קריאה ראשונה עוד נוכל לשפר אותו ככל שיהיה צורך.

יצחק גאגולה:

	הנושא הזה של הפלאפונים עוד לא נבדק באופן יסודי, יש רק השערות. למה צריך לשים את האזהרה?

היו"ר אברהם פורז:

	כרגע עוד לא קבענו מה נוסח האזהרה.

אתי בנדלר:

	אין בכלל אזהרה. מדובר כאן רק על מתן מידע.

היו"ר אברהם פורז:

	אני חושב שמותר לאזרח לדעת שמכשיר זה וזה פולט קרינה. זה כמו שאתה רוצה לדעת כמה סוכר יש ביוגורט וכמה שומן.

יצחק גאגולה:

	למה דווקא בפלאפונים?

היו"ר אברהם פורז:

	בכל המכשירים שפולטים קרינה. אנחנו הרחבנו את זה. 

גיתית שריקי:

	הרעיון הוא מאוד יפה, רק שהוא כבר כלול בחוק הגנת הצרכן בנוסחו היום. יש את סעיף 2 לחוק הגנת הצרכן.

היו"ר אברהם פורז:

	הוא לא מחייב. אנחנו רוצים לחייב.

גיתית שריקי:

	אבל כתוב: "אי פירסום חוות דעת מקצועית בדבר סיכונים שכרוכים במוצר מסויים מהווה הטעייה". 

היו"ר אברהם פורז:

	הטעייה זה כשכתבת מידע לא נכון. אם אני משווק היום מכשירים סלולריים, אני לא חייב למסור כלום. 

אתי בנדלר:
	
	אין מידע מבוסס ומוכח בדבר סיכונים.

מוסי רז:

	אם זה הטעייה, למה אף פעם לא תבעתם את החברות הסלולריות?

היו"ר אברהם פורז:

	לא מדברים על הטעייה, מדברים על חובת מסירת מידע. הטעייה זה מסירת מידע מוטעה. 

גיתית שריקי:

	הטעייה זה גם אי מסירת מידע מהותי, זה לא רק מסירת מידע מוטעה.

היו"ר אברהם פורז:

	את רוצה להגיד לי שעד היום כל היצרנים הסלולריים עברו על החוק כי הם לא מסרו מידע על היקף הקרינה?

גיתית שריקי:

	בוודאי שלא, אבל אני אומרת שאם רוצים ליישם את זה יש כלי חקיקתי.

אתי בנדלר:

	לא כל כך ברור שהכלי הזה נותן מענה.

חנה מרגליות:

	בסעיף 17 לחוק כתוב: "העוסק יסמן על גבי טובין פרטים בדבר.. ב(2) פרטים נוספים שיש לסמן, לרבות פרטים בדבר מחיר הטובין, תאריך יצורם, היותם מסוכנים לשימוש.."

היו"ר אברהם פורז:

	אנחנו לא מדברים על זה שהם מסוכנים. עובדה שלא עשיתם את זה עד היום. 

חנה מרגליות:

	יש צו בדבר סימון טובין בתוספת השלישית, שכולל תנורי מיקרוגל, מכונות גילוח, מייבשי כביסה, סכינים חשמליים..

היו"ר אברהם פורז:

	אבל לא דיברתם על קרינה.

חנה מרגליות:

	משום שזה לא הוכח עדיין. 

אתי בנדלר:

	זאת בדיוק הנקודה שאליה מתייחסת הצעת החוק.

אופיר פינס-פז:

	מה את מציעה?

חנה מרגליות:

	אני מציעה לא לשנות את החוק, משום שיש לי כבר כלי משפטי.

אופיר פינס-פז:

	אז למה לא השתמשת בו עד היום?

חנה מרגליות:

	משום שזה לא היה מוכח.

אתי בנדלר:

	גם היום זה לא מוכח.

היו"ר אברהם פורז:

	הגברת מרגליות, אנחנו רוצים לאפשר לכם לחייב יצרנים למסור מידע, לאו דווקא שיש בו סיכון אלא הרחבת חובת המידע. יכול להיות שהחוק הקיים מספיק, יכול להיות שהוא לא מספיק. אנחנו נעביר את זה לקריאה ראשונה. אחרי קריאה ראשונה נשקול את האפשרות לראות אם זה אפשרי. עובדה שעד היום לא עשיתם את זה. 

חנה מרגליות:

	משום שלא פנו אלינו והשר לא שקל את זה. 

אופיר פינס-פז:

	ואם נפנה והוא לא יסכים?

היו"ר אברהם פורז:

	אחרי קריאה ראשונה נבדוק אם הסמכות קיימת. אם היא קיימת, זה לא יכול להזיק. אם היא לא קיימת, זה יכול רק להוסיף. אין נזק על ידי העברת החוק לקריאה ראשונה.

איילה קנדל:

	התיקון של הבלתי מייננת הוא תיקון מאוד חשוב. אתם מדברים פה על מערכות של מתקני אלחוט. השאלה שלי היא אם הכוונה שלכם למתקנים שפולטים קרינת רדיו..

היו"ר אברהם פורז:

	לדעתי גם אם יש קרינה ממכשיר קווי.

איילה קנדל:

	מה קורה עם מכשירים שתוקעים בשקע שפולטים קרינה אלקטרונית?

אתי בנדלר:

	"וכן מכשיר או מכונה המיועד לצרכן, הפולט קרינה בלתי מייננת, או שבהפעלתו נוצרת קרינה בלתי מייננת".

אופיר פינס-פז:

	כל השאלות הללו הן שאלות ראויות שנדון בהן בין הקריאה הראשונה לשנייה. הקטע הוא לחייב את שר התעשייה והמסחר. אני מוכן להביא לו את הנוסח של המשרד לאיכות הסביבה. בתוך 90 יום הוא צריך לבוא לוועדה הזאת ולהציע נוסח שיהיה מקובל על הוועדה. זה צריך להיות לגבי הטלפונים הסלולריים אבל גם לגבי המכשירים האחרים שפולטים קרינה אלקטרו מגנטית בלתי מיינת.

היו"ר אברהם פורז:

	רבותי, אנחנו מסמיכים את היועצת המשפטית. הכוונה שלנו היא לאפשר מתן חובת מידע לגבי כל מכשיר הפולט קרינה, כי יכול להיות גם מכשיר קווי שפולט קרינה לא פחות מאשר אלחוטי. יש מכשירים שהם מכשירים אלחוטיים שהם אינם טלפון סלולרי וגם הם פולטים קרינה. אנחנו רוצים לעשות את ההגדרה רחבה עד כמה שניתן ולכלול הכל.

איילה קנדל:

	אז תכתוב קרינה אלקטרו-מגנטית ולא אלחוטי בלבד.


היו"ר אברהם פורז:

	אני מסכים. 

אתי בנדלר:

	בקשר למה שנכתוב אני מציעה שנדבר אחר כך. אני רציתי, בהתאם להנחייתו של חבר הכנסת אופיר פינס-פז, להגדיר קודם כל את הטלפונים הסלולריים ולאחר מכן את כל יתר המכשירים פולטי הקרינה, משום שהחיוב להביא תקנות תוך שלושה חודשים מתייחס רק למכשירים הסלולריים. אם ניתן לשפר את ההגדרות, אני רק אודה לכם.

היו"ר אברהם פורז:

	מי בעד להעביר את החוק לקריאה ראשונה?

ה צ ב ע ה
בעד – 5
נגד – 0

אושר לקריאה ראשונה

אתי בנדלר:

	אני מניחה שלדעת המציע ולדעת הוועדה אין עלויות להצעת החוק.

היו"ר אברהם פורז:

	לא. 

הישיבה ננעלה בשעה 11:00
















